Stapper ernstig beseer op bergParamedici behandel die vrou op die toneel (Foto: ER24) ŉ Vrou is ernstig beseer toe sy Sondag in die berge in die Klipriviersberg-natuurreservaat in Johannesburg gegly en geval het. Ross Campbell, woordvoerder van ER24, sê die vrou, in haar 20’s, het die oggend saam met ŉ vriend in die berge gaan stap. Sy het glo omstreeks 09:00 op ŉ rots gegly en geval. Sy het verskeie frakture aan haar arm en onderbeen opgedoen. “Paramedici het omstreeks 11:45 die vrou bereik ná ŉ uur en ŉ half lange staptog,” sê Campbell. “Lede van Rescue 1-reddingsdienste het kort daarna in ŉ voertuig daar aangekom. Hulle kon daarin slaag om nader aan die toneel met die voertuig te ry nadat die park se bestuur vir hulle ŉ tweede hek oopgemaak het.” Die vrou is op die toneel behandel vir haar beserings en dehidrasie. Off Road Rescue Unit (ORRU), ŉ soek-en-reddingsdiens, het paramedici gehelp om die vrou van die berg af te bring. Sy is omstreeks 14:25 in die ambulans gelaai en na ŉ nabygeleë hospitaal geneem vir verdere mediese behandeling.